Tegu tavalise, omaaegse nö. "kõigi mugavustega", korteri vannitoaboksiga - vann ja valamu, ühine nn. pika tilaga segisti, seinas tarbeveega köetav S-toru, tualettruumis nn. WC kompakt. Vaheseina lammutus nõuab eelkõige S-toru demontaaži, milleks omakorda tuleb sulgeda tarbevee püstik. Erinevalt kütteradiaatori vahetusest talvisel ajal ei põhjusta S-toru vahetuseks püstiku lühiajaline (15…20 minutit, mille kestel lõigatakse vahele ajutised sulgurkraanid ja sillatakse püstik kuni uue  S-toru ühendamiseni lõdvikuga) sulgemine püstikunaabritele mingeid probleeme, toru ei jõua eriti ilmselt jahtudagi. Vaheseina lammutus ei nõua ei erilisi töövahendeid ega kooskõlastusi, soovitav oleks siiski ühistu juhatusele teada anda remonditöödest korteris, seda eelkõige remondimüra tõttu. Vahesein on mittekandev, paksusega kuni 40 mm. Lammutuseks ei kulu ka palju aega, olenevalt betooni tugevusest (ja see võib majati olla üllatavalt erinev) tund kuni paar. Vaheseina lammutusele järgnevad tavapärased  torutööd - alates püstikust ja tihti ka püstiku osalist ümbertegemist nõudvad vee-ja kanali toruühendused, vastavalt lisatud skeemile kas dušialuseni või vannini ning kindlasti ka köögivalamuni välja. Vanni suuruse, kuju ja mõõtude asjus on mänguruum selles väikseimas paneelika vannitoas üsna piiratud.